Nizza on mielenkiintoinen kohde ympäri vuoden. Erityisesti heinä-elokuun turistikuukausina kaupunki on kuitenkin kovin ruuhkainen ja myös suomalaiseen ilmastoon nähden kuuma. Paras aika matkustaa Nizzaan on kevät ja syksy, jolloin ilma on vielä mukavan lämmin mutta sopiva seikkailuille. Edullista hintatasoa etsivän kannattaa suunnata Nizzaan tammi-helmikuussa jolloin kaupungissa on vähemmän matkustajia.
Suomesta Nizzaan on suorat lennot sekä Helsingistä, että Tampereelta. Vaihtolennolla löytyy hyvä yhteys Nizzaan myös Turusta.
Nizzan kansainvälinen lentokenttä sijaitsee noin 15 minuutin ajomatkan päässä keskustasta. Raitiovaunulinja nro 1 kulkee pohjois-itä-suunnassa kaupungin keskustasta Avenue Jean Médecinin ja Place Massénan kautta. Raitiovaunulinja nro 2 liikennöi länsi-itä-suunnassa lentokentältä (tai ”CADAM”-päätepysäkiltä) kaupungin keskustaan ja päättyy Nizzan satamaan (”Port Lympia”). Raitiovaunulinja nro 3 tarjoaa yhteyden lentokentän ja Saint-Isidoren välillä Allianz Riviera -stadionin kautta.
Yhdistetyllä bussi- ja raitiovaunulipulla on monia liitäntämahdollisuuksia. Lisäksi tarjolla on yksittäislippuja 74 minuutin matka-ajalle,  10 matkan lippuja sekä 1 ja 7 päivän lippuja. Lippuja voi ostaa esimerkiksi lentokentän lippukioskista. Pysäkillä olevalta automaatilta lipun voi ostaa kolikoilla tai luottokortilla. Puhelimeen voi myös ladata Nice ticket app -sovelluksen.
Rannikkoaluetta junalla matkustaessa pystyy samalla nauttimaan upeasta merinäköalasta. TER (Trains Express Régionaux) yhdistää Ranskan Rivieran tärkeimmät kaupungit. Nizzan päärautatieasemalta pääsee junalla esimerkiksi Antibesiin 13 minuutissa, Monacoon 18 minuutissa, Cannesiin 25 minuutissa ja Juan les Pinsiin 24 minuutissa.
Nizzan 125 kilometrin pyöräilyverkoston ansiosta kaupunki ja sen ympäristö avaavat lisäksi uusia mahdollisuuksia pyörän selästä katsottuna. Nizzassa on itsepalvelu-periaatteella toimivia pyörävuokraamoja, ja pyöräilykarttoja voi ladata Nizzan verkkosivuilta.